Selina Chönz è morta

(lr)

La scriptura rumantscha Selina Chönz, autura dal renumà cudesch d'uffants "Uorsin", è morta la mesadad da favrer en la chasa d'attempads a Samedan. Ils quatter cudeschs d'uffants ch'ella ha scrit, "Uorsin", "FIurina", "Maurus e Madleina" e "La naivera" èn vegnids translatads en differentas linguas e derasads per l'entir mund enturn. II grond success da ses cudeschs che han intgantà pitschen e grond ed han mussà a l'entir mund la vita d'uffants en Engiadina, è segiramain d'attribuir surtut a las bellas illustraziuns dal pictur artist Alois Carigiet. Sper las istorgias per uffants ha ella dentant era scrit anc autras ovras en rumantsch, novellas ch'èn vegnidas publitgadas en la Chasa Paterna ed auters texts belletristics.
Selina Chönz è naschida ils 4 d'avust 1910 a Samedan e creschida si là. Suenter il temp da scola obligatori è ella ida en differentas regiuns da la Svizra ed ha visità auters pajais. Ella ha fatg segiurns en Svizra romanda, en Germania, l'Italia e l'Engalterra per emprender linguas estras ed ha suenter fatg a Berna la scolaziun da mussadra. Pli tard ha ella lavurà sco mussadra a Zuoz e suenter sco scolasta al seminari da mussadras da la scola da dunnas a Turitg. II 1939 ha Selina Chönz maridà l'enconuschent architect Jachen Ulrich Chönz ed è turnada puspè en l'Engiadina. Els han gì ensemen in uffant, Steivan Liun Chönz. L'artist è mort l'onn passà a Guarda.